b'\n_START_ARTICLE_\nCerkev sv. Trojice, Gornji Petrovci\n_START_SECTION_\nZgodovina\n_START_PARAGRAPH_\nPoro\xc4\x8dilo o obstoju petrovske \xc5\xbeupnije je iz leta 1627, vendar je \xc5\xbeupnija veliko starej\xc5\xa1a, kar zvemo iz naseljenosti njenega obmo\xc4\x8dja v srednjem veku in lasni\xc5\xa1tva in posestnih razmer v \xc5\xbeupniji. Zgodovinsko ime \xc5\xbeupnije je Nedela, kar pomeni Sv. Trojica. Njeni podru\xc5\xbenici Kri\xc5\xbeevci, kjer je kapela, in Bore\xc4\x8da s cerkvijo sv. Ane sta obstajali \xc5\xbee v 14. stoletju. Po tem sklepamo, da je vsaj toliko stara njuna materna cerkev. Najstarej\xc5\xa1i zapis krajevnega imena Kri\xc5\xbeevci je iz leta 1405.\n_START_SECTION_\nSv. Trojica ali Nedela\n_START_PARAGRAPH_\nKatoli\xc5\xa1ka cerkev sv. Trojice v Petrovcih ima starej\xc5\xa1o o\xc5\xbejo ladjo iz 14. stoletja in \xc5\xa1ir\xc5\xa1i poznogotski prezbiterij s konca 15. stoletja. Zunaj ima kakovostne in kamnose\xc5\xa1ko bogate opornike, znotraj pa zvezdast obok na geometri\xc4\x8dnih konzolah. Zvonik je iz leta 1642, ladjo pa so v baroku dvignili in obokali, konec srednjega veka pa so dogradili prostornej\xc5\xa1i prezbiterij z vrati na ju\xc5\xbeni strani. Leta 1698 sta bila cerkev in zvonik, v katerem sta bila dva zvonova, krita s skodljami. Opis iz istega leta tudi pravi, da ima cerkev vinograd na bregu Nedelski vrh ter dohodek od dveh sejmov v letu, ki sta na planoti pred pokopali\xc5\xa1\xc4\x8dem. Vizitacijski zapisnik iz leta 1756 omenja, da ima nedelska cerkev v ladji lesen strop, obmetan z malto, pokrita je s skodlami, zidan stolp je zgoraj lesen in v obliki piramide, na vrhu je plo\xc4\x8devinasta krogla z dvojnim kri\xc5\xbeem, kor in pri\xc5\xbenica sta lesena in poslikana z marmornatimi imitacijami, na sredi oltarja iz leta 1732 je slika na platnu, kjer je upodobljena sv. Trojica.\n_START_SECTION_\nNovej\xc5\xa1i \xc4\x8das\n_START_PARAGRAPH_\nLeta 1908 so odstranili star oltar in sliko sv. Trojice, ki so jo v \xc4\x8dasu med prvo in drugo svetovno vojno prodali. Enako se je zgodilo s sliko sv. Ane iz Bore\xc4\x8de. Omenjenega leta je dobila cerkev v Petrovcih nov oltar, pri\xc5\xbenico, hrastove klopi v prezbiteriju in barvna okna. V absidnem oknu za oltarjem je upodobljena sv. Trojica, na ju\xc5\xbeni strani v polovi\xc4\x8dnem oknu je sveti Jo\xc5\xbeef, v navadnem oknu nad ju\xc5\xbenimi vrati pa je ornamentika. Oltar je izdelan v novogotskem slogu, ima precej ornamentike in dva reliefa: na desni strani Abraham daruje sina Izaka, na levi pa je Melkizedekova daritev. Tudi spovednica je iz te dobe. Cerkev je krita z opeko bobrovec, novo ostre\xc5\xa1je in streho je dobila 1946. leta. Znotraj so jo prebelili 1958, zunaj pa 1975 leta._NEWLINE_Nahaja se na vzpetini, kjer nastaja vedno ve\xc4\x8d vinogradov; od tam je lep razgled dale\xc4\x8d naokoli - vse tja do Blatnega jezera na Mad\xc5\xbearskem. Sedanji zvonik je kvadratast in stoji pred cerkveno ladjo, krit je s pocinkano plo\xc4\x8devino.\n_START_SECTION_\nArhitektura\n_START_PARAGRAPH_\nCerkvena arhitektura se razteza od romanike do pozne gotike. Pomembna je tudi zaradi kamnose\xc5\xa1kih detajlov. Sestavljajo jo zvonik, kratka romanska ladja, dalj\xc5\xa1i gotski prezbiterij in zakristija._NEWLINE_Cerkev stoji na vrhu hriba izven naselja in je pomembna prostorska dominanta.'